O‘zbekistonda notariuslar tomonidan undiriladigan to‘lovlarning miqdori o‘zgartirildi

Adliya vaziri tomonidan “Notariuslar tomonidan amalga oshiriladigan huquqiy va texnik tusdagi qo‘shimcha harakatlar uchun undiriladigan to‘lovlarning maksimal miqdorlariga o‘zgartirish kiritish to‘g‘risida”gi buyruq imzolandi, deb xabar beradi Norma.

Hujjat prezidentning 2018-yil 13-apreldagi “O‘zbekiston Respublikasi Adliya vazirligi faoliyatini yanada takomillashtirishga doir tashkiliy chora-tadbirlar to‘g‘risida”gi PQ-3666-son qarori hamda Vazirlar Mahkamasining 2020-yil 16-martdagi “Nodavlat notarial faoliyatni tartibga soluvchi normativ-huquqiy hujjatlarni tasdiqlash to‘g‘risida”gi 156-son qaroriga muvofiq qabul qilingan.
Shunday qilib, garov (ipoteka) va lizing shartnomalarini tasdiqlash uchun haq miqdori barcha shaxslar uchun BHMning 10 foizigacha (27 ming so‘m) kamaytirildi. Ilgari jismoniy shaxslar uchun 20 foiz va agar bitta tomon yuridik shaxs bo‘lsa — BHMning 50 foizni tashkil qilgan.
O‘z navbatida, meros ishi bo‘yicha tushuntirishlar berish uchun to‘lanadigan haq miqdori ikki baravar ko‘paydi va endi BHMning 20 foizini (54 ming so‘m) tashkil qiladi.
Shuningdek, notarial tasdiqlanadigan hujjatlar loyihalarini tayyorlash tartibiga quyidagi o‘zgartirishlar kiritilgan:
“Notarius” avtomatlashtirilgan axborot tizimi orqali ko‘chmas mulk yoki avtomototransport vositalarini boshqa shaxsga o‘tkazish taqiqlanmaganini tekshirish yoki bu haqda ma’lumotnoma berish (har bitta mulk uchun) BHMning 15 foizi (40,5 ming so‘m) undiriladi. Ilgari agar shartnomaning tarafidan biri yuridik shaxs bo‘lsa, bu miqdor 25 foizni tashkil qilgan.
Hujjat qonun hujjatlari ma’lumotlari milliy bazasida e’lon qilingan va 15-martdan kuchga kirgan.
Avvalroq O‘zbekistonda avtomobilni auksion orqali ijaraga berishda shartnomani notarial tasdiqlash bekor qilingani, O‘zbekistonda ilk bor notarial harakat onlayn tarzda amalga oshirilgani to‘g‘risida xabar berilgandi.